โลกรับมือผลเลือกตั้งกรีซ
ลดดอกฯ-อัดฉีดสภาพคล่องทันทีหากกรีซออกจากยูโรโซน
16 มิ.ย. 2555

ลดดอกฯ-อัดฉีดสภาพคล่องทันทีหากกรีซออกจากยูโรโซน
ทั่วโลกจับตาเตรียมพร้อมรับมือสถานการณ์หนี้ยูโรโซนหลังเลือกตั้งกรีซวันอาทิตย์นี้ ตลาดการเงินอาจเจอภาวะช็อกถ้าหากกรีซเดินออกจากยูโรโซนจริง
ธนาคารกลางทั่วโลกตั้งแต่ญี่ปุ่นยันยุโรป เตรียมพร้อมรับมือสถานการณ์วิกฤตที่อาจจะเกิดขึ้นหลังการเลือกตั้งกรีซที่จะมีขึ้นในวันอาทิตย์ที่ 17 มิ.ย.นี้ ซึ่งจะเป็นจุดเปลี่ยนครั้งสำคัญว่ากรีซจะเดินออกจากกลุ่มยูโรโซนหรือไม่
รายงานระบุว่า ธนาคารกลางในหลายประเทศเตรียมใช้มาตรการลดดอกเบี้ยในทันทีถ้าหากสถานการณ์วิกฤตหนี้ของยูโรโซนย่ำแย่ลง อย่างเช่นทางด้าน มาริโอ ดรากี ประธานธนาคารกลางยุโรป (อีซีบี) พร้อมที่จะเข้าแทรกแซงสถานการณ์ และเสริมทุนให้กับธนาคารพาณิชย์ในกลุ่มยูโรโซนที่อาจจะได้รับผลกระทบจากวิกฤตหนี้ถ้ากรีซออกจากยูโรโซนจริง
ขณะเดียวกัน ทางด้าน นากาโอะ ทาเกฮิโตะ เจ้าหน้าที่ระดับสูงด้านการเงินของญี่ปุ่น เปิดเผยว่า ธนาคารกลางญี่ปุ่นพร้อมที่จะรับมือกับสถานการณ์ในทันที โดยเฉพาะการเข้าแทรกแซงค่าเงิน ถ้าหากเกิดกรณีที่นักลงทุนหนีเข้าสู่ตลาดเงินเยนมากเกินไป
ธนาคารกลางอังกฤษ ออกแถลงการณ์เตรียมเสนอเงินกู้ให้กับภาคธนาคารพาณิชย์เป็นมูลค่าสูงถึง 1 แสนล้านปอนด์ (ราว 4.9 ล้านล้านบาท) โดยจะเริ่มขึ้นในสัปดาห์หน้า โดยมีอัตราดอกเบี้ยต่ำที่ 0.75%
ด้านเจ้าหน้าที่กลุ่มประเทศเศรษฐกิจขนาดใหญ่ (จี20) ซึ่งจะเปิดการประชุมที่เมืองแคนคูน ในเม็กซิโก ในสัปดาห์หน้า เปิดเผยว่า ธนาคารของหลายชาติ จี20 ก็เตรียมตัวอย่างเต็มที่ที่จะเข้าแทรกแซงสถานการณ์ในตลาดการเงินทันทีถ้าหากเกิดกรณีจำเป็น โดยจะเป็นมาตรการอัดฉีดสภาพคล่องทันทีเพื่อป้องกันภาวะช็อกในตลาดที่อาจจะเกิดขึ้น
เมื่อวันที่ 15 มิ.ย. เฮอร์มัน แวน รอมพาย ประธานคณะกรรมาธิการยุโรป (อีซี) ได้เรียกประชุมผู้นำยุโรปอย่างเร่งด่วน อันประกอบไปด้วยผู้นำเยอรมนี ฝรั่งเศส อิตาลี และสเปน เพื่อหารือถึงการเตรียมพร้อมเข้าประชุม จี20 ในครั้งนี้ ซึ่งคาดว่าประเด็นปัญหาวิกฤตหนี้จะเป็นประเด็นร้อนที่สุดของการประชุม
สำหรับกลุ่มประเทศอุตสาห กรรมชั้นนำ 7 ประเทศของโลก หรือ จี7 ก็อาจจะเรียกประชุมฉุกเฉินขึ้นในวันจันทร์นี้ถ้าหากสถานการณ์เลวร้ายลง โดยการเรียกประชุมอาจจะมีขึ้นนอกรอบการประชุม จี20 ที่เม็กซิโก
ทั้งนี้ การเลือกตั้งกรีซรอบ 2 ที่จะมีขึ้นในวันอาทิตย์นี้ถือเป็นการตัดสินชะตาครั้งสำคัญของวิกฤตหนี้ยูโรโซนทีเดียว ซึ่งถ้าหากฝ่ายซ้ายจัดของกรีซเอาชนะการเลือกตั้งได้ ก็อาจจะทำให้กรีซต้องออกจากยูโรโซนไป เนื่องจากฝ่ายซ้ายจัดมีนโยบายชัดเจนที่จะฉีกแผนรัดเข็มขัดทั้งหมด ซึ่งถือเป็นการผิดคำมั่นที่กรีซให้ไว้กับยุโรปที่จะเดินหน้านโยบายรัดเข็มขัดเพื่อแลกกับเงินช่วยเหลือที่ผ่านมา